Saak teen Kevin Spacey uitgegooiKevin Spacey. (Foto: Jemal Countess / AFP) Die saak waarin die Amerikaanse akteur Kevin Spacey van seksuele wangedrag aangekla word, is vandeesweek deur ŉ hof in New York uitgegooi. Die akteur Anthony Rapp voer aan dat Spacey hom as tiener op ŉ partytjie van Spacey in die 1980’s seksueel aangerand het. Spacey het die aanklag teen hom ontken. ŉ Jurie het nou bevind dat Rapp nié daarin kon slaag om te bewys dat Spacey destyds “ŉ seksuele of intieme liggaamsdeel van Rapp aangeraak het nie” en dat Spacey nié aanspreeklik gehou kan word nie. ŉ Regter het gevolglik die siviele saak van die hand te wys. Spacey se prokureur het intussen in ŉ verklaring gesê sy kliënt is “dankbaar om in ŉ land te woon waar burgers ŉ reg het op verhoor deur onpartydige jurielede wat hul besluit neem op grond van bewyse en nie gerugte of sosiale media nie”. Rapp se prokureur het op sy beurt gesê sy kliënt het die waarheid in die hof vertel. “Terwyl ons die jurie se uitspraak respekteer, verander dit niks aan wat met hom gebeur het nie,” sê die prokureur Peter Saghir in ŉ verklaring aan AFP. Rapp, wat in die reeks Star Trek: Discovery speel, beweer hy is in 1986, toe hy 14 en Spacey 26 was, deur Spacey op ŉ partytjie in Manhattan aangerand. Volgens Rapp het die Oscar- bekroonde akteur destyds bo-op hom op ŉ bed gaan lê nadat die ander gaste reeds weg was. Hy het hom ook glo betas. Rapp het tydens die verhoor van twee weke vertel dat hy “gevries gevoel het” totdat hy hom uit Spacey se greep kon loswikkel. Rapp het egter toegegee dat daar “geen soen, geen uittrek of geen seksuele stellings of insinuasies” plaasgevind het nie.